聚道齋
作者：洪皓
朝代：宋

paragraphs: 古人以道寓諸器，今人謂器與道異。
不知器存道亦存，制器尚象皆其類。
張公榜齋爲聚道，古器仍居三代寶。
鼎彛雕鏤出神怪，篆籕文章資探討。
虬螭怒目肆攫拏，犀兕頓足紛交加。
雲靁華蘤靡不有，巧妙肯使毫釐差。
詞嚴義密見款識，傳之萬祀期不墜。
仲淹著書非著論，侍郎獨識先公意。
見說侍郎才更優，牙簽插架如鄴侯。
從来器寶待人寶，此器此人今罕儔。